作者:洪諮夔
標題:沁園春
內容:飲馬咸池，總轡崑崙，橫鶩九州。慶中興機會，天生山甫，非常事業，天授留侯。左搏龍蛇，右馴虎兕，萬里中原談笑收。功名早，便貂蟬獵獵，飛出兜牟。新甿無限歡謳。盡賣劍賣刀歸買牛。正麥搖燻吹，黃迷斷壟，秧涵朝雨，綠遍平疇。眼底太平，不圖再見，羅拜焚香青海頭。從今去，願君王萬歲，元帥千秋。